Baibel Long Intenet | NEW WORLD TRANSLATION OF THE HOLY SCRIPTURES (1984 EDITION)
Would you like to read this article in %%?
1 Jon 3:1-24
3 Olaman! Pasin laikim Papa i mekim long yumi i bikpela tru, olsem yumi kisim nem olsem ol pikinini bilong God, na tru tumas yumi stap olsem. Olsem na ol manmeri bilong dispela graun i no save long yumi, long wanem, ol i no save long em.2 Ol pren tru, yumi stap pikinini bilong God. Tasol inap long nau yumi no save yumi bai kamap wanem kain long bihain. Yumi save olsem taim God i kamap ples klia, yumi bai wankain olsem em, long wanem, yumi bai lukim em stret.3 Olgeta man husat i bilip long God, ol i mekim ol yet i kamap klin olsem em yet i klin.4 Olgeta man husat i wokabaut long pasin bilong sin, ol i wokabaut tu long pasin bilong brukim lo, olsem na sin em i pasin bilong brukim lo.5 Yupela i save tu olsem Jisas i bin kamap ples klia bilong tekewe ol sin bilong yumi, na sin i no stap long em.6 Olgeta man husat i pas wantaim em ol i no wokabaut long pasin bilong sin. Na man i wokabaut long pasin bilong sin em i no bin lukim em na i no save long em.7 Ol pikinini, no ken larim wanpela i giamanim yupela. Man i bihainim stretpela pasin em i stretpela man, olsem Jisas em i stretpela man.8 Man i bihainim pasin bilong sin em i stap long sait bilong Satan,* long wanem, Satan i bin mekim ol sin kirap long pastaim tru. As na Pikinini bilong God i kamap ples klia em i olsem: Em bilong bagarapim ol samting Satan i kamapim.9 Olgeta man husat i pikinini bilong God ol i no save bihainim pasin bilong sin, long wanem, holi spirit* bilong Em i stap long ol. Na ol i no inap wokabaut long pasin bilong sin, long wanem, ol i pikinini bilong God.10 Samting i kamapim klia husat ol i pikinini bilong God na husat ol i pikinini bilong Satan* i olsem: Olgeta man husat i no bihainim stretpela pasin ol i no stap long sait bilong God, na ol man i no laikim brata bilong ol, ol tu i no stap long sait bilong God.11 Long wanem dispela em tok yupela i harim long pastaim, olsem yumi mas laikim tru narapela narapela.12 Yumi no ken bihainim pasin bilong Kein, em i stap long sait bilong Satan* na kilim i dai brata bilong en. Na i gat wanem as na em i kilim i dai brata bilong en? Em i mekim olsem, long wanem, ol samting em i kamapim i nogut, tasol ol samting brata bilong en i kamapim i stretpela.13 Ol brata, no ken kirap nogut olsem ol manmeri bilong dispela graun i heitim yupela.14 Yumi save olsem yumi bin lusim dai na nau yumi kisim laip, long wanem, yumi laikim ol brata. Man husat i no laikim brata bilong en, em i stap yet long dai.15 Olgeta man husat i heitim brata bilong ol, ol i kilman, na yupela i save olsem i no gat wanpela kilman i gat laip oltaim i stap long em.16 Long dispela rot yumi bin kisim save long pasin laikim, long wanem, dispela man i bin givim laip* bilong em yet bilong helpim yumi. Na yumi gat wok long givim laip bilong yumi long helpim ol brata bilong yumi.17 Tasol man husat i gat mani na kaikai samting na em i lukim brata bilong en i sot na em i no laik sori long em, orait olsem wanem pasin bilong laikim God i stap long em?18 Ol pikinini, yumi no ken kamapim pasin laikim long tok o long maus tasol, nogat, yumi mas kamapim tu long ol samting yumi mekim na long pasin i tru.19 Long ai bilong God, yumi ken bilip tru long bel bilong yumi olsem em i orait long yumi na long dispela rot yumi bai save olsem yumi stap long sait bilong tok i tru.20 Olsem na maski bel bilong yumi i kotim yumi long wanpela samting, God i winim tru bel bilong yumi na em i save long olgeta samting.21 Ol pren tru, sapos bel bilong yumi i no kotim yumi, orait yumi no surik long toktok wantaim God.22 Na wanem wanem samting yumi askim em long en, em i save givim long yumi, long wanem, yumi save bihainim ol lo bilong em na yumi mekim ol samting em i laikim.23 Tru tumas, lo bilong em i olsem yumi mas bilip long nem bilong Pikinini bilong en, Jisas Krais, na laikim narapela narapela olsem em i bin tokim yumi long mekim.24 Na tu, man i bihainim ol lo bilong em i pas yet wantaim em, na em tu i pas wantaim dispela man. Na long rot bilong holi spirit em i givim long yumi, yumi kisim save olsem em i pas yet wantaim yumi.
tpi_Latn eng_Latn tpi_Latn tpi_Latn